એક જ કાર્યમાં એકની સફળતા બીજાની ઘોર નિષ્ફળતા સાબિત થતી હોય છે. દા.ત. બિલાડી તરાપ મારી ઉંદરને પકડે એટલે એનો અર્થ આપણે એવો કરીએ છીએ કે બિલાડી એનો બ્રેકફાસ્ટ-નાસ્તો મેળવવામાં સફળ થઈ છે, અને ઉંદર જીવવામાં નિષ્ફળ ગયો છે. જુદા જુદા હેતુસર બંને સાથે દોડ્યાં હશે. - ઉંદર જીવ બચાવવા માટે ને બિલ્લી બ્રેકફાસ્ટ કાજે- કોઈ દોડવીર કરતાંય વધુ ઝડપે દોટ મૂકી હશે. બંને માટે સ્પર્ધામાં જીવન હશે. એકને જીવન ટકાવી રાખવા માટે ભોજન જરૂરી હશે. બોલચાલની ભાષામાં કહીએ તો ઉંદરને તો તેનું મરણ બચાવવા પોતાનો જીવ મુઠ્ઠીમાં રાખીને નાસવું પડ્યું હશે. જ્યારે બિલ્લી માટે ફક્ત એક ટંકનો નાસ્તો ગુમાવ્યાનો જ અફસોસ હશે. ધેટ્સ ઑલ. બાકી બિલાડીએ સફળતા-નિષ્ફળતા વિશે જરા પણ નહીં વિચાર્યું હોય. તેની જેમ આપણે પણ સફળતા-નિષ્ફળતા અંગેના ખ્યાલો મગજમાંથી કાઢી નાખવા જોઈએ એવું ઉપદેશકો કહે છે.